Fruit del mandat de la disposició addicional vuitena del Text únic de la Llei de l'esport, aprovat pel Decret legislatiu 1/2000, de 31 de juliol, es va aprovar la Llei 3/2008, de 23 d'abril, de l'exercici de les professions de l'esport.
L'article 8 de la Llei crea el Registre Oficial de Professionals de l'Esport de Catalunya i determina l'obligació que, per poder exercir les professions de l'esport regulades en aquesta norma, les persones, a més de complir els requisits generals que s'hi estableixen, s'han d'inscriure en l'esmentat Registre oficial o, si escau, han de ser membres del col·legi professional corresponent.
El mateix precepte afegeix que l'estructura, les funcions i el règim de publicitat i funcionament d'aquesta oficina registral s'han de fixar per reglament.
En compliment d'aquesta previsió legal, el Decret regula el seu àmbit d'aplicació, les condicions i els requisits mínims per a la inscripció en el Registre Oficial de Professionals de l'Esport d'aquelles persones que pretenen exercir una de les professions que preveu la Llei 3/2008, de 23 d'abril, així com l'organització, estructura i funcionament de l'assenyalat registre públic, tot i preveient la possibilitat que el departament competent en matèria d'esports pugui delegar la funció pública de gestió del Registre a una corporació de dret públic, a una associació professional o a qualsevol altra entitat que pugui rebre la delegació de funcions públiques de caràcter administratiu, tal i com s'estableix en el número 3 del mateix article 8 de la Llei 3/2008.
Cal destacar que en aquest Decret es fa una regulació del Registre molt atenta a la simplificació i eliminació dels tràmits administratius, tot això en compliment dels criteris de simplificació que estableix la Directiva 2006/123/CE del Parlament Europeu i del Consell, i el Decret 106/2008, de mesures per a l'eliminació de tràmits i la simplificació de procediments per facilitar l'activitat econòmica.
Així mateix, cal posar de relleu la intervenció en el procediment d'elaboració del Decret de l'Agència Catalana de Protecció de Dades, que va emetre el corresponent informe d'acord amb el que disposa l'article 5 de la Llei 5/2002, de 19 d'abril, de l'Agència.
Per últim, a la disposició final del Decret es preveu la seva entrada en vigor l'endemà d'haver estat publicat en el Diari Oficial de la Generalitat de Catalunya, atès que la disposició final novena de la Llei 3/2008, de 23 d'abril, preveu que les titulacions que habiliten per exercir les professions que s'hi regulen són exigibles a partir de l'1 de gener de 2009.
D'acord amb la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 13/2008, de 5 de novembre, de la presidència de la Generalitat i del Govern;
Per tot això, i d'acord amb el dictamen de la Comissió Jurídica Assessora, a proposta del vicepresident del Govern i d'acord amb el Govern,
Aquest Decret té per objecte regular l'estructura, la inscripció, el règim de publicitat i el funcionament del Registre Oficial de Professionals de l'Esport de Catalunya, en desplegament del que disposa l'article 8 de la Llei 3/2008, de 23 d'abril, de l'exercici de les professions de l'esport.
Llevat del que disposa l'apartat següent, s'han d'inscriure al Registre Oficial de Professionals de l'Esport les persones que vulguin exercir les professions de l'esport i que es trobin en algun dels casos següents:
1.1 Comptar amb alguna de les titulacions que preveu la Llei 3/2008, de 23 d'abril.
1.2 Estar en possessió de l'habilitació o de l'acreditació necessàries per a l'exercici d'una determinada professió de l'esport, d'acord amb el que estableixen les disposicions addicional segona i transitòria primera de la Llei 3/2008, de 23 d'abril.
1.3 Haver obtingut la validació de la seva formació o procés d'aprenentatge per part de l'organisme competent per a l'exercici d'alguna professió de l'esport, d'acord amb el que estableix la disposició transitòria tercera 1 de la Llei 3/2008, de 23 d'abril.
No s'han d'inscriure en el Registre les persones que, d'acord amb la legislació vigent, s'hagin d'inscriure obligatòriament en el col·legi professional que els pertoca, així com les persones que exerceixen les professions relacionades amb l'activitat de busseig professional, amb les activitats nauticoesportives, amb les activitats de salvament i socorrisme, amb les activitats esportives que es basen en la conducció d'aparells o vehicles a motor, amb l'excepció dels monitors i monitores esportius professionals i dels entrenadors i entrenadores professionals dels esports corresponents.
Tampoc s'hauran d'inscriure en el Registre les professions que exerceixen els i les àrbitres i els jutges i les jutgesses d'esport, les que exerceixen els i les professionals amb vinculació amb l'Administració pública mitjançant una relació de serveis regulada pel dret administratiu o laboral, i les activitats que es desenvolupen en el marc de relacions de voluntariat, amistat, familiars i anàlogues.
El Registre Oficial de Professionals de l'Esport depèn del departament competent en matèria d'esport i queda adscrit a l'Escola Catalana de l'Esport del Consell Català de l'Esport.
Consta d'una única secció on s'efectuen per ordre correlatiu els assentaments registrals segons la data d'inscripció en el Registre, on hi apareixen les dades següents:
d) Títol que la faculta a exercir la professió o, en el seu defecte, document d'habilitació, acreditació, validació o reconeixement, segons correspongui.
e) Determinació de l'activitat o activitats professionals a desenvolupar.
f) Sancions que comportin la inhabilitació per exercir l'activitat professional.
g) Cancel·lació de la inscripció.
Amb finalitats informatives i estadístiques, el Registre compta amb un cens annex on consten les persones membres de col·legis professionals, d'acord amb les dades que els col·legis faciliten al Registre.
Totes les dades inscrites al Registre i referents a les persones es recullen, compilen, analitzen i presenten desagregades per sexes.
Naturalesa i publicitat del Registre
El Registre Oficial de Professionals de l'Esport té caràcter públic.
Qualsevol persona té dret a l'accés al Registre, en els termes que estableix l'article 37 de la Llei 30/1992, de 26 de novembre, de règim jurídic de les administracions públiques i del procediment administratiu comú.
La publicitat del Registre no abasta les dades referides als domicilis de les persones, l'estat civil i la resta de dades de caràcter personal que constin en els documents aportats d'acord amb la Llei orgànica 15/1999, de 13 de desembre, de protecció de dades de caràcter personal.
El conseller del departament responsable del Registre ha de crear un fitxer amb el contingut que estableix l'article 20 de la Llei orgànica de protecció de dades de caràcter personal.
L'Escola Catalana de l'Esport, com a òrgan responsable del Registre, adopta les mesures oportunes per garantir la confidencialitat de les dades personals que hi obren, i el protegeix amb el nivell de mesures de seguretat que li correspongui, d'acord amb el que preveu el Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999, de 13 de desembre, de protecció de dades de caràcter personal.
El Registre no atendrà les sol·licituds de publicitat en massa o indiscriminades.
La publicitat del Registre es portarà a terme per exhibició, per certificació, per nota simple o per còpia, segons ho sol·liciti la persona interessada.
Pel titular del departament competent en matèria d'esports es preveurà la tramitació electrònica de la inscripció en el Registre Oficial de Professionals de l'Esport, amb garantia dels principis de disponibilitat, autenticitat, integritat, confidencialitat i conservació de la informació, i estarà habilitat, entre altres funcions, per a la recepció i la sortida de documents dels procediments i tràmits per als quals s'aprovi la tramitació electrònica.
Requisits per a la inscripció en el Registre
Per obtenir la inscripció en el Registre s'ha d'aportar la sol·licitud i la declaració responsable conforme el titular disposa de la titulació necessària per a l'exercici de l'activitat, o el document d'habilitació, o acreditació, o validació, o reconeixement, segons correspongui.
La sol·licitud estarà signada per la persona interessada o el seu representant.
El model de sol·licitud-declaració responsable estarà disponible al web institucional de la Secretaria General de l'Esport, així com al web corporatiu www.gencat.cat.
El fet de presentar una declaració responsable implica que la persona interessada autoritza l'Administració a contrastar o comprovar les dades declarades amb les dades de què disposen altres entitats o organismes públics o privats, sempre i quan sigui necessari per realitzar el tràmit.
Per a la inscripció en el Registre Oficial de Professionals de l'Esport, la persona interessada o qui la representi pot presentar en el frontal de tramitació la documentació que s'estableix a l'article 6.
El frontal de tramitació comprova que la documentació presentada és completa.
Comprova també que la declaració responsable conté les dades necessàries i, si s'escau, les contrasta amb la informació disponible d'altres entitats i organismes.
Un cop efectuat el que indica l'apartat anterior, el frontal fa la inscripció, i lliura a la persona interessada el document acreditatiu de la inscripció.
Durada, modificació, suspensió i cancel·lació de la inscripció
La inscripció en el Registre és de durada indefinida.
La persona titular de la inscripció és responsable del manteniment de les dades i condicions en les quals es dicti la resolució d'inscripció.
Qualsevol modificació o canvi de les dades o de les condicions inscrites s'ha de comunicar al Registre en el termini màxim d'un mes a partir del moment en què s'hagin produït.
Les sancions imposades que comportin la inhabilitació temporal per a l'exercici de la professió produiran la suspensió temporal de les corresponents inscripcions d'acord amb l'abast de la mesura inhabilitant.
La inscripció es pot cancel·lar per les causes següents:
Sol·licitud de la persona titular.
Quan es comprovi que la persona inscrita no reuneix els requisits necessaris per a la inscripció, amb la tramitació prèvia del procediment corresponent.
Declaració de nul·litat o l'anul·lació de l'acte d'inscripció.
Sanció ferma d'inhabilitació a perpetuïtat per a l'exercici de la professió.
La persona titular de la Presidència del Consell Català de l'Esport resoldrà el procediment per revisar o anul·lar la inscripció, amb l'audiència prèvia de la persona interessada.
Contra la resolució de cancel·lació de la inscripció es podrà interposar recurs d'alçada davant del titular del departament competent en matèria d'esports.
El Govern, a proposta del departament competent en matèria d'esport, podrà delegar la funció pública de gestió del Registre a una corporació de dret públic, a una associació professional o a qualsevol altre entitat que pugui rebre la delegació de funcions públiques de caràcter administratiu.
En relació amb l'article 7 d'aquest Decret, en el cas que no es faci ús del que estableix la disposició addicional anterior, es podrà delegar la funció de frontal de la tramitació a l'Oficina de Gestió Empresarial (OGE).
La correcció d'errada esmentada al títol fa referència a l'encapçalament incorrecte sota el qual es va publicar aquest document.